b'\n_START_ARTICLE_\nPaul Siefert\n_START_SECTION_\nLiv og karriere\n_START_PARAGRAPH_\nEt stipend fra byr\xc3\xa5det i Danzig gjorde det mulig for Siefert \xc3\xa5 studere hos den ber\xc3\xb8mte organisten Jan Pieterszoon Sweelinck i Amsterdam, sannsynligvis mellom 1607 og slutten av 1610. Senere ble han vikarierende organist i Danzig, og fra 1611 var han organist ved den gamle bykirka i K\xc3\xb6nigsberg til han i 1616 ble organist ved Sigismund III Vasas hoffkapell i Warszawa. 23. september 1623 ble han utnevnt til Michael Weydas etterf\xc3\xb8lger som organist ved St. Marienkirche, en post han beholdt livet ut._NEWLINE_Siefert var en stridbar person som l\xc3\xa5 i langvarige konflikter med mange av sine samtidige, eksempelvis hoffkapellmester Marco Scacchi og korlederen i Mariakirka, Kaspar F\xc3\xb6rster. Scacchi og Siefert publiserte flere musikksamlinger i direkte konkurranse med hverandre._NEWLINE_Andreas Neunhaber var elev hos Siefert, muligens ogs\xc3\xa5 Christoph Bernhard.\n_START_SECTION_\nMusikk\n_START_PARAGRAPH_\nSieferts f\xc3\xb8rste bok med Psalmen Davids best\xc3\xa5r av to konserter for fire og fem stemmer. Materialet er hentet fra kalvinistenes Goudimel-Lobwasser psalter. Formmessig er dette koralmotetter der instrumentene spiller liten rolle, stort sett dublerer de sanglinjene. Psalmorum Davidicorum II  inneholder femten salmer for fire til \xc3\xa5tte stemmer, en concerto for fire stemmer og en \xc3\xa5ttestemmig instrumental canzona; verkene er forl\xc3\xb8pere for koralmotette in stile concertato og koralkantate: vi finner instrumentale preludier og ritornellos, og veksling mellom solo- og tutti-passasjer._NEWLINE_Sieferts klaviaturmusikk minner noe om Sweelincks, men holder stort sett en ganske lav kvalitet. Vanligvis spiller h\xc3\xb8yre h\xc3\xa5nd en rikt ornamentert linje mens koralen ligger i et lavere leie. Denne framgangsm\xc3\xa5ten avbrytes av episoder der Siefert eksperimenterer harmonisk og klanglig._NEWLINE_Professor for kirkemusikk ved Ernst-Moritz-Arndt-Universit\xc3\xa4t Greifswald, Matthias Schneider, har gitt ut en kritisk utgave av Paul Sieferts klaviaturmusikk, og musikkviteren Klaus Beckmann st\xc3\xa5r bak en kritisk utgave av Sieferts samlede orgelverk.'